Агенцијата за заштита на правото на слободен пристап до информациите од јавен карактер, согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од М.Е. од Скопје, поднесена против Решението на Министерството за внатрешни работи, по предметот Барање за пристап до информации од јавен карактер, на 20.03.2023 година, го донесе следното

**Р Е Ш Е Н И Е**

1. Жалбата изјавена од М.Е. од Скопје, поднесена против Решението на Министерството за внатрешни работи бр. 16.1.2-272/1 од 17.02.2023 година, по предметот Барање за пристап до информации од јавен карактер, заведена во архивата на Агенцијата под бр. 08-7 на 06.03.2023 година,  **СЕ ОДБИВА како неоснована**.
2. Решението на Имателот на информации бр. 16.1.2-272/1 од 17.02.2023 година **СЕ ПОТВРДУВА.**

**О Б Р А З Л О Ж Е Н И Е**

Како што е наведено во Жалбата, М.Е. од Скопје, на 06.12.2022 година поднел Барање за пристап до информации од јавен карактер до Министерството за внатрешни работи, со кое побарал да му се достави следната информација:

„Колкав е моменталниот број на вработени во Министерството за внатрешни работи и да ми се достави список на вработени“.

 Постапувајќи по оваа Барање, Имателот на информации на Барателот му доставил Решение бр.16.1.2-1642/1 од 22.12.2022 година.

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-7 на 03.01.2023 година.

Агенцијата со електронски допис бр.08-7 од 04.01.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 09.01.2023 година достави емаил во кој е наведено дека: „Во прилог Ви доставуваме документација во врска со Одговор на Барање за слободен пристап до информации од јавен карактер, а за кое барателот има доставено жалба 08-7“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, на 26.01.2023 година донесе решение со кое Жалбата ја уважи, Решението на Имателот на информации бр.16.1.2-1642/1 од 22.12.2022 година го поништи и предметот го врати на повторно постапување пред првостепениот орган.

Постапувајќи по Решението на Агенцијата, на 27.02.2023 година, Имателот на информации по електронски пат до Агенцијата го достави Решението бр.16.1.2-272/1 од 17.02.2023 година, со кое Барањето на Барателот делумно се одбива и Тестот на штетност рег.бр.16.1.2-272/2 од 17.02.2023 година. Во Образложението на Решението е наведено: “...Барањето на барателот М.Е. делумно се одбива бидејќи согласно член 6 став 1 од Законот за слободен пристап до информации од јавен карактер, дел од бараната информација претставува исклучок од слободнен пристап до информации, односно бараната информација е личен подтаок чие откривање би значело повреда на заштитата на личните податоци, како и врз основа на закон претставува класифицирана информација со соодветен степен на класификација “Строго Доверливо“ Министерството за внатрешни работи ...при донесување на ова Решение со кое делумно го одбива пристапот до информација врз основа на член 3 став 1 параграф 6 и член 25 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) го спроведе задолжителниот „Тест на штетност“ со рег.бр.16.1.2-272/2 утврдувајќи дека со давањето на дел од бараната информација ќе има последици врз работењето на Министерството ..... Министерството за внатрешни работи е исклучено да дава лични податоци (член 19 став 1 алинеа 1 од Законот за вработените во јавниот сектор) за своите вработени...Исто така работните места на кои се распоредуваат вработените во Министерството се утврдени со Правилникот за систематизација на работните места во МВР, кој е класифициран со степен “Строго Доверливо“....Министерството за внатрешни работи ...утврди дека бараната информација претставува исклучок од информациите согласно член 6, став 1 алинеа 1 и алинеа 2 од Законот за слободен пристап до информации од јавен карактер, односно бараната информација врз основа на закон претставува класифицирана информација со соодветен степен на класификација и личен податок чие откривање би значело повреда на заштитата на личните податоци ...“.

Незадоволен од наведеното Решение, Барателот на информации на 06.03.2023 година до Агенцијата по електронски пат поднесе Жалба, заведена во архивата на Агенцијата под бр.08-7. Во Жалбата е наведено дека: „..Постапувајќи по Решението на Агенцијата, Министерството за внатрешни работи на 17.02.2023 година донесува Решение бр.16.1.2-272/1 со кое делумно ми се одбива пристапот до бараната информација.....“

Агенција, преку е-маил заведен под бр.08-7 од 07.03.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 09.03.2023 година до Агенцијата ги достави сите списи во врска со предметот, меѓу кои и оспореното Решение бр.16.1.2-272/1 од 17.02.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и расположливите списи по предметот, и истата **ја одби како неоснована, а Решението на Имателот на информации го потврди,** поради следното:

Во врска со оспореното Решение бр.16.1.2-272/1 од 17.02.2023 година на Министерството за внатрешни работи, Агенцијата утврди дека Имателот на информацијата правилно постапил согласно Законот за слободен пристап до информации од јавен карактер со тоа што донел Решение со кое делумно го одбил пристапот до бараната информација согласно член 6 став 1 точка 1 “информација која врз основа на закон претставува класифицирана информација со соодветен степен на класификација „Строго Доверливо“, односно дека бараната информација е строго доверлива согласно Законот за класифицирани информации и согласно Правилникот за класифицирани информации на Министерството за внатрешни работи.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |